《送松上人西归兼呈去佞隐君子及其家贤子侄致》
宋代·释宝昙

白云二十七，倒跨杨岐驴。
相当子岁年，力挽千乘车。
佛法全盛日，南方即吾庐。
后来凿空辈，一一人为徒。
诚负子远游，芒鞋费无馀。
百饥仅一饱，抱病几亡躯。
是病何所起，为药当何须。
不如速归休，问津於故吾。
方舟有家学，放光照西都。
寄声为多谢，勿谓今无书。
峨嵋旧时月，夜夜来东吴。

作者简介：释宝昙（一一二九～一一九七），字少云，俗姓许，嘉定龙游（今四川乐山）人。幼习章句业，已而弃家从一时经论老师游。后出蜀，从大慧于径山、育王，又从东林卐庵、蒋山应庵，遂出世，住四明仗锡山。归蜀葬亲，住无为寺。复至四明，为史浩深敬，筑橘洲使居，因自号橘洲老人。宁宗庆元三年示寂，年六十九（本集卷一○《龛铭》）。昙为诗慕苏轼、黄庭坚，有《橘洲文集》十卷。《宝庆四明志》卷九有传。　宝昙诗，以日本东山天皇元禄十一年戊寅织田重兵卫仿宋刻本（藏日本内阁文库）为底本。集外诗附于卷末。